3เจ้ารุมซื้อปิคนิคTSFต้องกินแห้ว
&#8220;พิมล&#8221; คุยมีผู้สนใจร่วมทุนปิคนิค 2-3 ราย TSF เป็นเพียงทางเลือกหนึ่ง ตลาดเตือนผู้ถือหุ้นตามข้อมูลใกล้ชิด
17 ส.ค. 2554

“พิมล” คุยมีผู้สนใจร่วมทุนปิคนิค 2-3 ราย TSF เป็นเพียงทางเลือกหนึ่ง ตลาดเตือนผู้ถือหุ้นตามข้อมูลใกล้ชิด
นายพิมล ศรีวิกรม์ ผู้บริหารแผนฟื้นฟูกิจการ บริษัท ปิคนิค คอร์ปอเรชั่น (PICNI) เปิดเผยว่า ขณะนี้มีผู้สนใจร่วมลงทุนใน PICNI จำนวน 23 ราย ซึ่งรวมถึงบริษัท ทรีซิกตี้ไฟว์ (TSF) ที่อยู่ระหว่างเจรจาในช่วงเริ่มต้น และยังไม่มีข้อสรุป
“ผมไม่มีส่วนเกี่ยวข้องกับ TSF และจะไม่เข้าไปถือหุ้นในบริษัทดังกล่าว แต่จะถือหุ้นและนั่งเป็นกรรมการในปิคนิคเท่านั้น ขอยืนยันว่าตอนนี้ไม่มีอะไรชัดเจน เพราะเพิ่งเริ่มคุยกัน” นายพิมล กล่าว
แหล่งข่าวจากวงการเงิน เปิดเผย ว่า การเข้าซื้อ PICNI ของ TSF มีโอกาสสำเร็จน้อยมาก เพราะตามแผนฟื้นฟูกิจการ PICNI ศาลมีคำสั่งให้กลุ่มนายพิมลชำระเงิน 1,700 ล้านบาท ให้กับเจ้าหนี้ภายในวันที่ 31 ส.ค.นี้ หากไม่ชำระเงินตามกำหนด เจ้าหนี้จะคัดเลือกผู้บริหารแผนฟื้นฟูกลุ่มใหม่แทน 
“ดีลนี้มีโอกาสสำเร็จน้อยมาก เพราะมีเรื่องให้ทำเยอะ ทั้งการเพิ่มทุน การขอมติผู้ถือหุ้น การทำดิวดิลิเจนต์ ยังไงก็ไม่ทันเส้นตายวันที่ 31 ส.ค.นี้” แหล่งข่าวเปิดเผย
ด้าน TSF แจ้งตลาดหลักทรัพย์ ว่า ได้เซ็นบันทึกความเข้าใจซื้อหุ้น PICNI จากกลุ่มนายพิมล เพื่อรุกธุรกิจพลังงานและกระจายความเสี่ยงธุรกิจ แต่อยู่ระหว่างทำดิวดิลิเจนต์ และจะมีความชัดเจนในวันที่ 23 ส.ค.นี้ ส่วนหุ้นเพิ่มทุนเฉพาะเจาะจงจำนวน 200 ล้านหุ้น จะขายให้นายฤทธิรงค์ บุญมีโชติ กรรมการบริษัท ไทยยูเนี่ยน โฟรเซ่น โปรดักส์ (TUF)
ขณะที่ตลาดหลักทรัพย์เตือนผู้ถือหุ้น TSF ให้ติดตามผลการทำดิวดิลิเจนต์และความเห็นของที่ปรึกษาทางการเงินอิสระ รวมทั้งให้เข้าร่วมประชุมผู้ถือหุ้น